Správa slovenských jaskýň

Správa slovenských jaskýň (SSJ) je organizačná zložka Štátnej ochrany prírody SR spravujúca jaskyne na Slovensku. Organizácia sídli v Liptovskom Mikuláši. Riaditeľom SSJ je RNDr. Ján Zuskin.

 Činnosť 
„Činnosť organizácie je zameraná na správu všetkých jaskýň (prírodných pamiatok a národných prírodných pamiatok) a na ich bezpečné a trvalo udržateľné využívanie. Plní úlohy na úseku ochrany prírody, prevádzky, sprístupňovania a iného využívania jaskýň. Vykonáva starostlivosť o objekty a zariadenia v podzemí a vstupných areáloch jaskýň, zabezpečuje ich údržbu a bezpečnosť prevádzky. Podieľa sa aj na metodickom usmerňovaní starostlivosti o krasovú krajinu a ostatné jaskyne v Slovenskej republike.“

V rámci výskumu, monitoringu a dokumetácie SSJ vykonáva geologický výskum, geomorfologický výskum, hydrologický výskum a monitoring, speleoklimatologický výskum a monitoring, geoekologický výskum a ochranu a biospeleologický výskum a monitoring. Organizuje aj odborné podujatia. 

 Dejiny 
Ako samostatná organizácia bola Správa slovenských jaskýň založená v roku 1970 v Liptovskom Mikuláši. V roku 1981 bola zlúčená s úsekom ochrany prírody Slovenského ústavu pamiatkovej starostlivosti a ochrany prírody v Bratislave čím vzniklo Ústredie štátnej ochrany prírody. Ako samostatná organizácia bola obnovená v roku 1990. Od roku 2008 je organizačnou zložkou Štátnej ochrany prírody SR, ktorá je príspevkovou organizáciou Ministerstva životného prostredia.

 Sprístupnené jaskyne 
Správa slovenských jaskýň prevázkuje a sprístupňuje 13 jaskýň, všetky z nich sú národné prírodné pamiatky:
 Belianska jaskyňa
 Brestovská jaskyňa
 Bystrianska jaskyňa
 Demänovská jaskyňa slobody
 Demänovská ľadová jaskyňa
 Dobšinská ľadová jaskyňa
 Domica
 jaskyňa Driny
 Gombasecká jaskyňa
 Harmanecká jaskyňa
 Jasovská jaskyňa
 Ochtinská aragonitová jaskyňa
 Važecká jaskyňa

SSJ nespravuje všetky sprístupnené jaskyne. Mimo jej pôsobnosti sú Krásnohorská jaskyňa, Jaskyňa mŕtvych netopierov, Zlá diera, Bojnická hradná jaskyňa a Malá Stanišovská jaskyňa.

Na návrh SSJ vyhlásili Krajské úrady životného prostredia ďalších 30 jaskýň za verejnosti voľne prístupné.

 Referencie 

 Externé odkazy 
 Oficiálna stránka Správy slovenských jaskýň


Kategória:Štátna ochrana prírody Slovenskej republiky
Kategória:Speleológia